b'\n_START_ARTICLE_\nUniversidade de S\xc3\xa3o Jos\xc3\xa9\n_START_PARAGRAPH_\nUniversidade de S\xc3\xa3o Jos\xc3\xa9 (USJ, kinesisk: \xe8\x81\x96\xe8\x8b\xa5\xe7\x91\x9f\xe5\xa4\xa7\xe5\xad\xb8; engelsk navn:University of Saint Joseph) ble opprettet i 1996 av Portugals katolske universitet og Macao bisped\xc3\xb8mme. Det er ogs\xc3\xa5 knyttet strukturelt, akademisk og sosialt til Den spesielle administrative sone Macao, til Portugal og til Folkerepublikken Kina._NEWLINE_IIUM tilbyr et stort utvalg av kurs fra de humanistiske studier til de sosiale og teknologiske. Det er programmer for sertifikater, diplomer, lisensiater, masters og doktorgrader, og det er spr\xc3\xa5klinjer med tilbud om putonghua (standard mandarin), engelsk, japansk og portugisisk._NEWLINE_Engelsk er hovedspr\xc3\xa5ket for undervisning, omkring halvparten av universitetets stab har internasjonal bakgrunn.\n_START_SECTION_\nNytt universitetsomr\xc3\xa5de fra 2009\n_START_PARAGRAPH_\nCampus er p\xc3\xa5 et trangt omr\xc3\xa5de av gjenvunnet land s\xc3\xb8r p\xc3\xa5 Macaohalv\xc3\xb8ya, men i midten av oktober 2007 begynte forberedende rivning og planering for bygging av nytt universitetsomr\xc3\xa5de p\xc3\xa5 Ilha Verde, en tidligere liten \xc3\xb8y som i dag ogs\xc3\xa5 er p\xc3\xa5 Macaohalv\xc3\xb8ya etter at den er blitt landfast ved landvinning. P\xc3\xa5 den nye campus , som skal v\xc3\xa6re ferdig i 2009, blir ogs\xc3\xa5 presteseminaret Colegio Diocesano de S\xc3\xa3o Jos\xc3\xa9 liggende._NEWLINE_Byggingen st\xc3\xa5r i sammenheng med at IIUM blir gitt rang som katolsk universitet, en status som skjer i samforstand med sentrale myndigheter i Folkerepublikken Kina. Det inneb\xc3\xa6rer den f\xc3\xb8rste designasjon av et katolsk universitet p\xc3\xa5 omr\xc3\xa5de i og kontrollert av Folkerepublikken Kina, opprettet i 1949. Universitetet bygges med st\xc3\xb8tte fra bisped\xc3\xb8mmet Macao og den katolske kirke internasjonalt, og med sterk st\xc3\xb8tte fra Macaos styresmakter._NEWLINE_Universitetsomr\xc3\xa5det bygges p\xc3\xa5 et 1,5 hektars omr\xc3\xa5de p\xc3\xa5 Ilha Verde, og vill f\xc3\xa5 et effektivt bruksareal p\xc3\xa5 ca. 33\xc2\xa0000 kvadratmeter. Det er ikke meningen at universitetet skal bli stort._NEWLINE_Et spesielt trekk er at det vil legges vekt p\xc3\xa5 et \xc3\xb8kologisk b\xc3\xa6rekraftig design som kan bli et ledende eksempel, med oppvarming og nedkj\xc3\xb8ling i stor grad drevet av solkraft, og bygninger konstruert slik at naturlig luftgjennomstr\xc3\xb8mning maksimeres og naturlig belysning kommer mest mulig til sin rett.\n_START_SECTION_\nForl\xc3\xb8per\n_START_PARAGRAPH_\nAnlegget blir ikke det f\xc3\xb8rste universitet i Macao. Det f\xc3\xb8rste universitet av europeisk type i hele \xc3\x98st-Asia l\xc3\xa5 i Macao, St. Pauls universitetskollegium. Det var et katolsk universitet som ble etablert etter pavelig approbasjon den 1. desember 1594 og bestod frem til 1762, da jesuittene, som drev det, ble forbudt som ordenssamfunn av portugisiske myndigheter.'